"Tulemused on küll head, aga väga etteotsa asja pole," ütles EMil seitsmevõistluse avapäeval kolm isiklikku rekordit püstitanud ja kuuenda koha haaranud Grit Šadeiko tagasihoidlikult.
Kui talvel jalaoperatsioonil käinud Šadeiko seeria samamoodi jätkub, peaks ta paremustabelis tõusma. "Homme on veel kaks minu ala," rääkis piiga eile, vihjates kaugusele ja odaviskele.
Šadeiko edestas oma tippmargi 6134 punkti graafikut 81 punktiga. "Loodame, et lõpuks tuleb 6216," märkis 22aastane sportlane. "Eesti rekord (6215 – toim) on tänavu mu eesmärk."
Samas tunnistas Šadeiko, et EMile saabus ta teadmatuses. "Tulin siia pingevabalt, aga ei teadnud, mida täpselt oodata," lausus Anne Mägi õpilane.
Küsimärk oli ühe tema trumpala, tõkkesprindi kohal. Viimati oli ta juuni alguses Soomes koerailmaga jooksnud 14,04. "Pärast Tamperet olen teinud ühe korraliku tõkke-trenni."
Ometi püstitas Šadeiko EMil tõkkejooksus rekordi 13,36. "See tulemus valmistaski enim rõõmu, tõkkehirm kadus. Mul oli ainult üks mõte: kui tahan kiiresti joosta, pean kõigil eest ära põgenema."
Kõrgushüppe 1.77 on Šadeiko margist sentimeetri jagu nõrgem. Kuulitõukes läks kirja 12.56, 200 m jooksus tagas 24,10 alavõidu. Nelja alaga on tal 3681 punkti, liider on ukrainlanna Ljudmila Josipenko 3785 punktiga.
Täna teist päeva alustav Šadeiko on mõtteis toeks kodus juunioride MMi normi jahtivale õele Gretele. "Ema ja isa tulid siia, õeke peab üksi hakkama saama. Loodan, et andsin talle hea emotsiooni."